
1. Cyflwyniad

“Mae disgyblion angen sgiliau technolegol a gwybodaeth er mwyn cystadlu yn yr unfed ganrif ar hugain” (Harris, 2016, t.27). Wrth edrych ar ddyfodol yr oes yr ydym yn byw ynddi yng Nghymru, daw’n amlwg y pwyslais bydd ar dechnoleg a’r defnydd ohoni. Does dim ond angen edrych yn ôl dros y blynyddoedd diwethaf i weld y newid sydd wedi bod yn safon y dechnoleg sy’n bodoli, a chytuna Brighouse (2012, t.1) trwy ddadlau hyd yn oed “erbyn 1998 roedd yn glir yr oeddem ni’n byw mewn oes o dechnoleg gwybodaeth yn hytrach nag amaethyddiaeth neu ddiwydiant.” Eglura Reedy a Parker (2018, t.32), bod y gallu i ddefnyddio technoleg ddigidol yn nodwedd allweddol mewn cyflogaeth a bod “disgwyliad y bydd bron pob swydd yn dod yn swyddi digidol yn y dyfodol rhagweladwy.” Wrth feddwl am addysg felly, hanfodol yw arfogi ein plant ar gyfer y dyfodol, gan ymestyn eu llythrennedd digidol a’u darparu hefo’r sylfaen gorau i allu ffynnu mewn ystod o feysydd gwaith.

Yn seiliedig ar hyn felly, cynhelir ymchwil yn seiliedig ar y cwestiwn; ‘Sut mae ysgolion yn gallu magu cymhwysedd digidol a hyder mewn defnyddio technoleg heddiw?’ O fewn hyn, ystyrir ymchwil arbenigwyr ac arfer dda ysgolion, yn enwedig wrth feddwl am addysg yng Nghymru a’r cwricwlwm newydd sydd i ddod. Wrth wneud hyn bwriedir adfyfyrio ar arfer proffesiynol yn y dosbarth, gan gynnig argymhellion at gyfer ffordd ymlaen.

Yn bresennol, o’r hyn a arsylwyd gennyf, mae’n debyg bod y pwyslais a roddir ar gymhwysedd digidol yn amrywio o ysgol i ysgol. Mewn rhai ysgolion, risg sydd ei fod yn cael ei hyrwyddo yn unig er mwyn ticio blwch ac ymateb i ofynion y llywodraeth, ac nid i weld sgiliau’r plant gwir yn datblygu. Yn ôl Estyn (2019), mae ymestyn sgiliau “TGCh disgyblion yn parhau i fod yn faes blaenoriaeth i lawer o ysgolion, ac nid yw medrau TGCh disgyblion wedi’u datblygu cystal â’r rheiny ar gyfer llythrennedd a rhifedd.” Er hynny, nid yw hyn o reidrwydd yn wir ymhob ysgol, ac mewn un ysgol ym Mhowys, disgrifia Estyn (2018, t.30) sut mae’r ysgol “o’r farn bod gan dechnoleg y gallu i drawsnewid dysgu ac addysgu”, ac felly ei fod yn “offeryn allweddol ar gyfer paratoi” y disgyblion i fod yn rhan o’r gweithle yn y blynyddoedd sydd i ddod. 
Yn 2016 dyluniwyd y Fframwaith Cymhwysedd Digidol, sef fframwaith gyda’r nod o “ddarparu sawl llwybr posibl o ddatblygiad, a’r llwybrau hynny wedi’u torri’n gamau llai ac wedi’u teilwra ar gyfer pob dysgwr” (Llywodraeth Cymru, 2018, t.3). Mae’r fframwaith yma felly’n bodoli yn bresennol ac wedi cael ei weithredu yn genedlaethol ond fel gwelir uchod, ar lefelau amrywiol. Mae’n debyg er mwyn gweld plant sy’n uchelgeisiol, yn fentrus ac yn gallu “defnyddio technolegau digidol yn greadigol i gyfathrebu a dod o hyd i wybodaeth a’i dadansoddi” (Donaldson, 2015, t.29), bod angen am fwy o gysondeb a chanllawiaeth o ran sut i sbarduno hyder digidol, a dyna rwyf yn gobeithio ei gynnig yma.   

Wrth astudio felly'r modd y mae’n bosib magu hyder a chymhwysedd digidol plant, bwriedir defnyddio amrywiaeth o ddulliau ymchwil gan gynnwys cyfweliadau ac arsylwadau, trwy gynnal ymchwil mewn ysgol (a chyfeirir ato fel ‘Ysgol A’). Y gobaith yw y bydd y profiad yma yn fy arfogi i allu ateb y cwestiwn ymchwil, ac i bwyso a mesur pa ymyraethau a strategaethau yw’r rhai mwyaf effeithiol.



















2. Adolygiad Llenyddiaeth

2.1 – Diffinio Cymhwysedd Digidol a’r Cwricwlwm:
O ran y term ‘cymhwysedd digidol’, mewn nifer o achosion caiff y term ‘llythrennedd digidol’ ei ffafrio wrth feddwl am ddatblygu sgiliau digidol. Mae Savage a Barnett (2015, t.7) o blaid hyn, canys fod ei ddiffiniad “gymaint mwy na rhestr o gymwyseddau technegol i hyfforddi athrawon a phlant.” Tebygol yw wrth ddefnyddio’r term ‘cymhwysedd digidol’ nad oes ystyriaeth ddigonol yn cael ei roi ar y potensial effaith ar ddysgwyr, ac felly gellir dadlau nad yw’n ddigon cynhwysfawr wrth feddwl am sut i weld plant yn tyfu mewn hyder digidol. Cytuna Carrington a Robinson (2009, t.83) gan awgrymu mae un agwedd o lythrennedd digidol yw “set o ymarferion cymdeithasol sydd wedi’i chofrestru gyda ‘ffyrdd o fod’ cyfoes.” Hynny yw, mae ‘llythrennedd digidol’ yn awgrymu dealltwriaeth ddofn yn hytrach na gwybodaeth yn unig, ac felly yn y dadansoddiad yma wrth ddefnyddio’r termau; ‘cymhwysedd’, ‘llythrennedd’ a hyder digidol, cyfeiriaf at yr un uwch-thema yma sef y diffiniad a chaiff ei ffafrio gan yr awduron uchod.

Wrth astudio’r argymhellion ar gyfer y Cwricwlwm newydd i Gymru, gweler bod cymhwysedd digidol yn cael ei enwi fel cyfrifoldeb trawsgwricwlaidd, sef un o’r “gymwyseddau a sgiliau sy’n sylfaen i bron pob math o ddysgu ac sy’n hanfodol er mwyn gallu cymryd rhan yn llwyddiannus a hyderus yn y byd modern” (Donaldson, 2015, t.40). Yn amlwg felly wrth feddwl am ddyfodol addysg Cymru, caiff y maes yma lle allweddol, gyda’r gofyn am hyrwyddiad ohoni mewn gwersi ymhob pwnc. Cafodd hyn ei brofi yn amlwg trwy’r cam cychwynnol o’r greadigaeth o’r Fframwaith Cymhwysedd Digidol yn 2016 a chyfeirir ato uchod, gyda’r gobaith y bydd hwn yn gosod allan sgiliau a chontinwwm penodol er mwyn ei hybu’n effeithiol. Er hyn, fel y gwelir uchod yn yr ystod o raddau caiff hyn ei wneud, angen sydd am fwy o ymchwil ac argymhellion o ran sut i wneud hyn yn benodol.

2.2 – Pwysigrwydd Cymhwysedd Digidol:
Yn amlwg haeddiannol yw’r pwyslais yma er mwyn arfogi ein plant a’u paratoi at y dyfodol digidol maent yn ei wynebu. Hyd oed yn 1993, rhagfynegwyd gan Fields (1993, t.1) y byddai disgyblion yn “wynebu cynnydd ffenomenaidd yn y ffyrdd gall a bydd gwybodaeth yn cael ei gyfathrebu, ei storio a’i adfer.” Er hynny, saith mlynedd ar hugain i lawr y ffordd, mae cymhwysedd digidol yn parhau i ddatblygu, ac felly'r angen i baratoi ein plant yn bwrpasol ar gyfer y blynyddoedd sydd i ddod. Fel eglura OECD (2019), “mae’r ffyrdd y mae technolegau yn newid swyddi, a’r goblygiadau sy’n codi o hynny, yn achos pryder allweddol i weithwyr, cyflogwyr a llywodraethau,” a pwysig yw felly sicrhau bod ein plant yn barod ar gyfer y byd gwaith datblygiadol a heriol yma. Gellir gwneud hynny, yn ôl Adonis (2006, t.15), trwy roi cymhwysedd digidol “yng nghalon popeth rydym ni’n gwneud i wella addysgu a dysgu.”

Wrth feddwl am hyn a dywed Adonis, a ba sgiliau yn benodol sydd angen eu hybu yn ein haddysg, awgryma Van Dijk a Van Deursen (2014, t.4) amrywiaeth o sgiliau digidol sy’n hanfodol er mwyn rhoi’r sylfaen gorau i’n blant. Disgrifir y pwysigrwydd o ddatblygu sgiliau gweithredol, ffurfiol (hynny yw'r defnydd o dechnoleg), gwybodaeth, cyfathrebu, creu cynnwys, a strategol y plant. Wrth sicrhau bod y sgiliau yma’n cael eu hyrwyddo a’u datblygu, y gobaith yw y byddai hyn yn maethu’r datblygiad o unigolyn sy’n llawngrwn a hyderus yn ddigidol.

Wedi dweud hyn, mae rhai yn dadlau bod rhai o’r sgiliau yma’n cael eu datblygu yn y cartref beth bynnag, wrth i blant dysgu sut i ddefnyddio technoleg yn yr hyn maent yn ei wneud o ddydd i ddydd. Wrth feddwl yn benodol am fideo, yn achos y teledu noda Bazalgette (2013, t.1) erbyn yr oedran dechrau yn yr ysgol, “bydd y rhan fwyaf o’r plant wedi bod yn astudio cyfryngau delwedd symudol am o leiaf dwy flynedd.” Er hynny, hanfodol yw, fel y pwysleisir yn argymhellion y cwricwlwm newydd, i gynnig cyfleoedd mwy pwrpasol yn y dosbarth i ddatblygu cymhwysedd digidol ac i ddefnyddio technoleg ar gyfer datblygiad deallusrwydd, yn hytrach nag ar hap.

2.3 - Integreiddio:
Mae’r cymhwyso a nodir yn argymhellion y cwricwlwm, o dechnoleg mewn ffordd drawsgwricwlaidd yn amlwg wedi cael llawer o sylw yn ddiweddar. Hynny yw, y defnydd o dechnoleg i gefnogi dysgu ac i ddatblygu hyder digidol y plant mewn nifer o feysydd ar draws y cwricwlwm. Esbonia Harris (2016, t.30), nad “yw llawer o athrawon wedi symud heibio defnyddio technoleg ar gyfer cynhyrchaeth eu hunain a chreu deunyddiau addysgu” yn unig. Angenrheidiol felly yw rhoi mwy o ystyriaeth i’r potensial effaith o dechnoleg, gan symud ymlaen o’i ddefnyddio i greu adnoddau addysgiadol yn unig. Fel noda Greener (2008, t.1), mae plant sy’n “tyfu fyny yn yr oes ddigidol yn cofleidio TGCh yr un mor hawdd ag y maent yn dysgu eu mamiaith”, ac felly galwad sydd ar athrawon i wneud yr un peth, gan ystyried yr hyn byddai defnyddio technoleg yn ei wneud i sbarduno datblygiad mewn maes arall. Yn ôl Harris (2016, t.31) dyma’r gwahaniaeth rhwng y defnydd o dechnoleg, a’r integreiddio. Hynny yw, y gwahaniaeth rhwng defnydd ar hap o dechnoleg, a’r defnydd mwy pwrpasol ohoni; a’r gwahaniaeth rhwng dysgu sut i ddefnyddio technoleg, a defnyddio technoleg i ddysgu. Cytuna Estyn (2018) gan nodi arfer dda un ysgol sy’n hybu cwricwlwm wedi’i ddylunio i “fabwysiadu mecanweithiau digidol fel cyfrwng i annog amrywiaeth o fedrau trawsgwricwlaidd.”

Yr integreiddio yma sy’n hollbwysig mewn dosbarthiadau, gan ei fod yn rhoi cyfle i blant defnyddio technoleg drostynt eu hunain, ac felly i gynyddu yn eu hyder personol trwy ddefnyddio sgiliau digidol yn bwrpasol ar draws y cwricwlwm. Arweinia’r cymhwysiad yma at ddatblygiad gwybodaeth bynciol trwy ennyn chwilfrydedd, a chynnydd mewn creadigrwydd gan osod platfform i allu arbrofi gydag a defnyddio ystod o adnoddau digidol (Hague a Payton, 2010, t.10). Gwelir felly’r pwysigrwydd o integreiddio cymhwysedd digidol yn y dosbarth mewn modd trawsgwricwlaidd, oherwydd y cynnydd bydd yn llythrennedd digidol y plant o achos y cyfleoedd nid yn unig i gymhwyso sgiliau digidol at feysydd dysgu gwahanol, ond i ddatblygu eu cymhwysedd digidol trwy ddefnydd pwrpasol. Gwelir hefyd y potensial effaith ar safon academaidd cyffredinol y plentyn, wrth weld y dechnoleg yn cyfoethogi’r dysgu.

2.4 – Cynllunio i hyrwyddo Cymhwysedd Digidol:
Mynega Breakstone et al. (2018, t.31), bod athrawon angen “amser i gynllunio gyda chydweithwyr mewn pynciau a lefelau gradd eraill er mwyn sicrhau integreiddiad ar draws y cwricwlwm”, a dim ond ar ôl y cynllunio ofalus yma yw hi’n bosib gweld allbwn effeithiol o hyn. Er ei fod yn hawdd dymuno’r integreiddiad a nodir uchod, hanfodol hefyd yw rhoi pwyslais ar y gynllunio, er mwyn sicrhau bod y wers yn cynnig y cyfle gorau posib i blant gwneud defnydd effeithiol o’u sgiliau digidol ac i ddatblygu’r sgiliau yma yn y wers. 

Eglura Donohue (2015, t.91) bod “dyfeisiau digidol rŵan yn rhoi mynediad i ni at bron iawn symiau annherfynol o wybodaeth”, ac felly mae angen cyfle i blant i ddod yn hyderus yn rhidyllu trwy’r data yma, trwy’r defnydd o thema sy’n ddeniadol iddyn nhw. Cynigiwyd hefyd bod angen i’r gweithgareddau eu hunain bod yn berthnasol i ddiddordebau’r plant er mwyn ennyn yr ymroddiad mwyaf. Un esiampl a chaiff ei roi gan Reedy a Parker (2018, t.71) yw’r defnydd o gemau cyfrifiadurol, sydd yn amlwg yn boblogaidd ymysg nifer fawr o blant, yn enwedig yng nghyfnod allweddol dau. Disgrifir sut mae gemau yn gallu ymestyn sgiliau datrys problemau'r plant, ac felly un syniad byddai cynnig cyfle i blant “cwblhau tasgau addysgiadol mewn amgylcheddau aml-ddefnyddiwr 3D.” Byddai hyn felly’n strategaeth ddeniadol i’r plant, ond hefyd sy’n ymestyn eu dealltwriaeth academaidd a’u cymhwysedd digidol. Un esiampl o adnodd defnyddiol yw ‘Minecraft’ (2020) sy’n cynnig cyfleoedd i blant gweithio fel dosbarth cyfan i ddatblygu sgiliau datrys problemau a chyfathrebu, trwy’r defnydd o amgylchedd digidol.

Wrth feddwl eto am bwysigrwydd integreiddio, pwysig yw hefyd sicrhau bod cyfleoedd i blant dysgu trwy wneud. Hynny yw, darparu cyfleoedd iddynt allu defnyddio technoleg mewn modd ymarferol, ble maent yn gallu gweld ei botensial, ei ddefnydd a’i bwrpas mewn ystod o gyd-destunau. Fel mynega Van Dijk (2014, t.115) nid yw’n “syndod bod dysgu trwy wneud yn opsiwn mor bwysig i ddelio gydag annigonolrwydd mewn sgiliau.” Wrth feddwl am y cynnydd mewn defnydd o dechnolegau symudol dros y blynyddoedd diwethaf, cytuna Mohamed et al. (2014, t.120), gan nodi y dylai’r “amlder o dechnolegau symudol gyrru synnwyr o frys i ddefnyddio dyfeisiau symudol mewn addysg.” Hynny yw, gan mae’r mathau yma o sefyllfaoedd bydd y plant yn eu hwynebu, rhaid cynnig cyfleoedd iddynt wneud defnydd cyson o dechnoleg. Er mwyn gallu integreiddio cymhwysedd digidol yn llwyddiannus, a gweld hyder digidol y plant yn tyfu, rhaid cynnig y cyfleoedd priodol iddynt wneud defnydd o dechnoleg.

Yn amlwg mae’r arddull yma yn cyd-fynd yn fawr gyda’r hyn sy’n cael ei wneud yn y cyfnod sylfaen ymhob pwnc yn bresennol, o ran dysgu trwy chwarae. Noda Arnott (2017, t.32), trwy’r defnydd o dechnoleg a’r adnoddau mae’r 21ain-ganrif yn ei gynnig, bod “dysgwyr ifanc yn gallu archwilio cysyniadau mewn ystod o moddolrwyddau a defnyddio gwahanol ddulliau o gynrychioliadau er mwyn mynegi eu syniadau.” Hynny yw, gyda phlant mwy ifanc, mae defnyddio technoleg yn ymarferol, yn hytrach na dysgu amdani, yn bendant yn adnodd bydd yn caniatáu nid yn unig iddynt dyfu yn eu hyder digidol wrth ei ddefnyddio, ond hefyd i fynegi eu dysgu eu hunain yn fwy effeithiol mewn amrywiaeth o bynciau eraill. Unigryw yw hyn wrth feddwl am y ffordd mae addysg wedi bod yn y gorffennol, ac mae’n cynnig ei hun felly at weld safonau academaidd pob plentyn yn codi wrth iddynt allu datgelu eu syniadau yn haws.

Wedi dweud hyn, yn y cynllunio noda Meneses (2010, t.198) risg bod plant yn cael eu hystyried fel goddrychau goddefol, sy’n mynd trwy’r broses o ddatblygu yn unig. Hynny yw, perygl sydd nad ydym yn parchu'r hyn mae’r plant yn gallu gwneud yn y foment, gan ganolbwyntio ar symud ymlaen yn ormodol. Y gobaith o greu cyfleoedd ymarferol i blant arbrofi gyda thechnoleg, yw bod hyn yn gwneud defnydd o’r hyn mae’r plant yn gallu gwneud yn y foment, gan ddefnyddio hyn i’w weld yn datblygu ac yn tyfu mewn hyder. Cysyllta hyn yn fawr gyda theori'r ‘Parth Datblygu Procsimol’, sef bod y gwaith a’r ddarpariaeth ar y lefel cywir i weld y mwyaf o ddatblygiad yng ngallu’r plentyn, fel ei fod yn gallu defnyddio dysgu blaenorol er mwyn gweithio at gynnydd mewn gallu a hyder. Fel dywedodd Vygotsky (1978), “yr unig ‘dysgu da’ yw’r hyn ble mae cynnydd yn y datblygiad,” ac felly pwysig yw sicrhau bod y plant yn gwneud defnydd o’r hyn maent yn gallu gwneud, er mwyn symud ymlaen yn eu gallu a’u hyder digidol.

2.5 - Hyder yr athro i addysgu sgiliau Cymhwysedd Digidol:
Er hyn, yng nghraidd y pwyntiau blaenorol, hanfodol yw hefyd sicrhau bod athrawon eu hunain yn hyderus yn ddigidol. Wrth fodelu cymhwysedd digidol o safon uchel, bydd plant yn efelychu’r hyn y mae’r athro yn ei wneud, gan dyfu yn eu hyder digidol personol. Yn ôl Ribble a Bailey (2007, t.78), mae’n angenrheidiol bod athrawon yn “ymarfer yr un ddinasyddiaeth ddigidol da y maent yn ei hyrwyddo”, ac felly dyletswydd sydd arnom i fodelu cymhwysedd digidol cadarn, er mwyn gosod yr esiampl gorau i’r plant. Parha Ribble a Bailey (2007, t.78) i ddweud bod angen i oedolion bod yn “delfryd ymddwyn o ddinasyddiaeth ddigidol da fel bod plant yn gallu dilyn eu hesiampl.”

Trwy brofi a gweld cymhwysedd digidol o safon uchel ar waith, bydd hyder digidol plant yn datblygu wrth iddynt weld a deall sut mae perfformio gweithgareddau digidol yn llwyddiannus. Cytuna Price-Dennis et al. (2015, t.203) gyda hyn, gan ychwanegu bod angen “sefydlu defnydd o declynnau digidol yn y cyd-destun dosbarth ehangach” sy’n cael eu modelu gan yr athro, er mwyn sbarduno profiadau dysgu digidol effeithiol. Trwy sicrhau cymhwysedd digidol personol cryf fel athro, nid yn unig bydd hyn yn rhoi’r siawns gorau i’n plant i dyfu yn eu llythrennedd digidol nhw, ond hefyd yn cyfateb i ofynion y Safonau Proffesiynol (Llywodraeth Cymru, 2019, t.7) sy’n gofyn i bob athro dangos safonau uchel yn llythrennedd, rhifedd a chymhwysedd digidol.

Gwelir felly wrth ystyried yr ymchwil llenyddol sydd wedi cael ei wneud, bod amrywiaeth o elfennau yn cyfrannu at weld cymhwysedd digidol plant yn cael ei magu. Hollbwysig wrth feddwl am y cwricwlwm newydd, yw integreiddio’r maes yma yn drawsgwricwlaidd, gan gynnig profiadau i blant gwneud defnydd o dechnoleg a’i gymhwyso at sefyllfaoedd ar draws y cwricwlwm. Hanfodol yw bod y cynllunio ar gyfer y cyfleoedd yma yn cael ei wneud yn ofalus, a bod hyder digidol yr athro ei hun o safon uchel, cyn iddo ei hyrwyddo. Trwy gyflawni’r argymhellion a wnaethpwyd yn yr adran yma, gellir gweld llythrennedd digidol plant yn cryfhau o fewn y dosbarth.















3. Methodoleg

Wrth wneud ymchwil, pwysig yw defnyddio amrywiaeth o ddulliau gan ystyried ystod o ffynonellau o wybodaeth. Dadleua Gorard a Taylor (2004, t.4) y dylai data o wahanol ffynonellau cael eu cyfuno, fel bod “ffocws llawer mwy ar sut” i ateb y cwestiwn. Yn seiliedig ar hyn felly, ceisiwyd nid yn unig ystyried safbwyntiau o amryw o ffynonellau llenyddol, ond hefyd ar arfer ymarferol yn yr ysgol a pholisïau’r llywodraeth. Gelwir y ffocws yma o theori, polisi ac arfer yn driongliad. Amlwg yw bod nifer o fanteision i’r dull yma, a chytuna Gorard a Taylor (2004, t.43) ei bod hi nid yn unig yn cynyddu dilysrwydd yr ymchwil, ond dibynadwyedd y dadansoddiad. Fel rhan o hyn, ystyriwyd barn nifer o awduron wrth geisio ateb y cwestiwn ymchwil. Edrychwyd ar safbwyntiau gwahanol a defnyddiwyd llenyddiaeth gyfredol a pherthnasol wrth gynnal yr ymchwil o safbwynt y theori. Rhoddwyd pwyslais hefyd ar bolisïau a’r hyn sy’n cael ei weithredu mewn ysgolion heddiw o safbwynt y llywodraeth a’r hyn a ddywedir gan Estyn. Hanfodol yw hyn yn enwedig gyda’r cwestiwn yma gan fod cysylltiad cryf ganddo i’r cwricwlwm newydd.

Fodd bynnag, yn ychwanegol i’r ffynonellau yma, casglwyd data trwy ymweld ag ysgol gynradd er mwyn arsylwi ar arfer da, ac er mwyn ymchwilio i farn staff ysgol a disgyblion ynglŷn â’r thema. Fel eglurir gan Denscombe (2014, t.20), “mae’n anodd gor-ddatgan pwysigrwydd moesau ymchwil yng nghyd-destun ymchwil cymdeithasol, cyfoes,” ac felly pwysig oedd gwneud hyn yn foesegol gan ddilyn y canllawiau a phrotocol priodol ac amddiffyn cyfranogwyr trwy’r broses. Fel eglura Cohen et al. (2007, t.49), nid yw’r “cynllunio o ymchwil addysgol yn fater mympwyol; mae’r ymchwil ei hun yn fenter annihangol, moesegol.” Yn seiliedig ar hyn felly, ym mhopeth a chafodd ei gario allan yn ystod yr ymweliad, dilynwyd y canllawiau ymchwil a roddir gan PCYDDS yn ogystal â’r Cyngor Gweithle Addysg, fel y gwelir yn y ‘ffurflen foeseg’ yn Atodiad A. I gyd-fynd a’r canllawiau yma, dilynwyd y Ddeddf Diogelu Data (2018), yn ogystal â chanllawiau BERA (2018, t.3) sy’n “hysbysu ac yn cefnogi ymchwilwyr wrth iddynt ddatblygu eu meddwl ac ymarfer moesegol.”

Dau brif agwedd hollbwysig wrth gwblhau’r ymchwil oedd cyfrinachedd ac anhysbysedd. Ymhob dull a ddefnyddiwyd, ni chafodd unrhyw ddata a roddir gan y cyfranogwyr, boed yn blant neu oedolion, ei ddatgelu mewn modd byddai wedi ei gwneud hi’n bosib tracio’r data yn ôl i’r cyfranogwr. Pwysig oedd sicrhau cyfrinachedd fel hyn, nid yn unig er mwyn galluogi’r cyfranogwr i ymddiried ynof fel ymchwilydd gan ymateb yn onest, ond hefyd er mwyn amddiffyn eu hunaniaeth a dilyn canllawiau’r Ddeddf Diogelu Data (2018, t.158). Mae’r canllawiau yma’n nodi cyn rhannu unrhyw ddata bod rhaid ystyried “unrhyw ddyletswydd o gyfrinachedd a ddyledir i’r unigolyn arall.” Cysyllta hyn i’r elfen o anhysbysedd, ble y sicrhawyd bod yr holl nodiadau a data a gymerwyd yn anhysbys, ac felly nad oedd unrhyw gyfranogwr neu ysgol yn cael ei enwi. Unwaith eto, hanfodol yw gwneud hyn er mwyn amddiffyn hunaniaeth y cyfranogwr, ac i osgoi tuedd a ffafr. Fel eglura Cohen et al. (2007, t.64), pan mae anhysbysedd yn bodoli, “mae preifatrwydd y cyfranogwr yn warantedig.”

Cafodd nifer o ddulliau eu defnyddio er mwyn casglu data, gan ddefnyddio ystod o aelodau o staff a disgyblion fel cyfranogwyr. Yn gyntaf, crëwyd holiadur anhysbys ar gyfer plant cyfnod allweddol dau, er mwyn darganfod eu barn ynglŷn â’r thema a’r hyn a ddigwyddir yn yr ysgol. Roedd hyn yn cynnwys cwestiynau ynglŷn â’r hyn sy’n eu helpu i ddod yn fwy hyderus o ran eu sgiliau digidol, a’u defnydd o dechnoleg. Profodd hyn i fod yn ffynhonnell effeithiol gan fod y plant yn cael amser i ateb yn onest, gyda’r wybodaeth a’r farn yn dod yn uniongyrchol ganddyn nhw. Yn ogystal â hyn, o safbwynt casglu barn y plant, cynhaliwyd cyfweliad anffurfiol byr gyda chwpl o ddisgyblion blwyddyn pump. Unwaith eto, modd dilys o gasglu’r data oedd hwn gan ei fod yn bosib darganfod barn onest y plant, gan “addasu’r sgwrs yn ôl yr ymatebion.” (Llywodraeth Cymru, 2015, t.26). 

Yn ychwanegol i siarad â phlant, gwnaethpwyd arsylwadau ymhob un o ddosbarthiadau’r ysgol er mwyn darganfod yr hyn a wneir i ymestyn cymhwysedd digidol y plant, ac er mwyn edrych ar y gweithgareddau oedd wedi cael ei gyflawni. Tynnwyd lluniau ffotograffig o’r gwaith yma fel tystiolaeth ac er mwyn gallu edrych yn ôl arnynt wrth barhau gyda’r ymchwil, a hefyd gofynnwyd nifer o gwestiynau i’r cydlynydd digidol yn ogystal â’r athrawon yn gyffredinol yn ystod y broses. Cynigiodd hyn y cyfle i weld eu barn ynglŷn â hybu hyder digidol o safbwynt proffesiynol.

Wrth feddwl am yr hyn a wnaethpwyd er mwyn casglu data yn yr ysgol, credaf un peth efallai byddai wedi gwella’r broses byddai ystyried ymhellach y modd roedd cwestiynau yn cael eu geirio yn yr holiadur. Tueddwyd i rai ohonynt fod yn rhy cymhleth i’r plant, ac felly roedd angen eu symleiddio. Yn ogystal â hyn, byddai cynnal cyfweliad hefo grŵp o blant ifancach wedi bod o fantais efallai, gan y byddai hynny’n caniatáu cael barn plant o ystod o oedrannau. Serch hyn, credaf fod y dulliau a ddefnyddiwyd wedi rhoi’r cyfle i gasglu nifer fawr o ddata, ystyried safbwyntiau a themâu gwahanol, ac i ffurfio gwerthusiad llawngrwn erbyn diwedd y broses. Credaf ar y cyfan bod yr ymchwil manwl wedi arwain at y gallu i drefnu a strwythuro data er mwyn creu dealltwriaeth (Sharp et al, 2002, t.113).























4. Canlyniadau a thrafodaeth
4.1 - Cyflwyniad i’r ysgol:
Fel rhan o’r ymchwil felly i weld beth sy’n datblygu hyder digidol yn y plant, treuliais ychydig o amser mewn ysgol (Ysgol A). Yn 2014, roedd Ysgol A yn ysgol rhagoriaeth yn y maes cymhwysedd digidol, ac yn rhan o’r rhaglen ‘Hwb+’. Yna, wedi’r argymhellion diwethaf ar gyfer y cwricwlwm newydd, fe ddaeth Ysgol A yn ysgol arloesi a oedd yn cymryd rhan yn datblygu'r Fframwaith Cymhwysedd Digidol. Yn y maes yma felly, mae Ysgol A ar flaen y gad, ac yn cael ei adnabod fel ysgol sy’n ei hyrwyddo’n gryf. Gellir gweld mwy o wybodaeth ar yr ysgol yn Atodiad B, sef adroddiad o arfer dda a wnaethpwyd wedi’r profiad ymchwil. Byddaf yn myfyrio ar y profiad, gan ddefnyddio arfer dda Ysgol A i ystyried sut mae magu cymhwysedd digidol a hyder mewn defnyddio technoleg.

[bookmark: _Hlk36154103]4.2 - Adnoddau:
Gwerthfawr oedd cael profiad mewn amrywiaeth o ddosbarthiadau yn Ysgol A, gan arsylwi sut caiff cymhwysedd digidol ei hybu gyda phlant o oedrannau gwahanol. Wrth gynllunio a chynnal gweithgareddau, arsylwyd mai un peth roedd pob athro yn cymryd i ystyriaeth oedd yr adnoddau oedd yn cael ei ddarparu ar gyfer y plant. Hynny yw, wrth osod gwaith, sicrheir bod y dyfeisiau a’r meddalwedd yn addas ar gyfer yr oedran penodol. Cytuna Thomas ac Edwards (2010, t.38) gyda phwysigrwydd hyn, gan nodi y “credai Piaget fod oedolion yn chwarae rôl hanfodol wrth ddarparu amgylchedd ysgogol lle gall plant ddysgu a datblygu.” Gwelir felly'r pwysigrwydd o sefydlu amgylchedd dysgu gydag adnoddau addas er mwyn gallu gweld plant yn cyrraedd eu potensial uchaf o ran eu sgiliau digidol. Wrth sicrhau bod y ddarpariaeth wedi ei deilwra ar eu cyfer, arsylwyd yn Ysgol A yn enwedig yn y Cyfnod Sylfaen, bod hyder digidol y plant yn gallu cynyddu yn y dosbarth.

O ran y dyfeisiau a’r adnoddau penodol oedd yn cael ei ddewis, yn ôl yr athrawes dosbarth derbyn, mae plant ei dosbarth hi yn rhy ifanc i ddefnyddio teclynnau digidol yn annibynnol. Er mwyn ddatrys y broblem yma, a gweld y plant ifanc yn cynyddu yn eu cymhwysedd digidol, gwelwyd bod yr athrawes dosbarth yn paratoi amrywiaeth o weithgareddau eraill oedd efallai dim yn gwneud defnydd o ddyfeisiau digidol. Un esiampl oedd tasg (Atodiad C) ble roedd plant yn trefnu botymau o liwiau penodol gan efelychu patrwm a roddwyd iddynt ar bapur, er mwyn ymestyn eu sgiliau codio a sgiliau dilyn cyfarwyddiadau. Trwy weithgareddau tebyg, roedd yn bosib gweld y plant yn tyfu yn eu hyder digidol heb y defnydd o dechnoleg gan ymestyn y sgiliau a nodir gan Van Dijk a Van Deursen (2014) uchod, a chael eu harfogi ar gyfer sefyllfaoedd digidol yn y dyfodol. Mae cynnig y math yma o weithgareddau hefyd yn ateb y cwestiwn o ran y plant ifanc yn gor-ddefnyddio technoleg, ac yn ôl Arnott (2017, t.95) mae hyn yn bryder mawr ymysg rhieni, y bydd “eu plentyn yn dod yn or-ddibynnol neu hyd yn oed yn gaeth i’w dyfeisiau symudol.” Mae cynnal gweithgareddau fel hyn felly yn sicrhau na fydd plant ifanc, sydd efallai yn fwy archolladwy na phlant hun, yn disgyn i’r trap yma.

O Bl.1 ymlaen, gwelwyd bod y plant yn cael dyletswydd annibynnol gynyddol gan ddibynnu ar eu hoedran, i ddefnyddio amrywiaeth o dechnoleg a meddalwedd wrth gwblhau gwaith. Er enghraifft, roedd plant Bl.1 yn symud ymlaen o gwblhau gweithgareddau fel y disgrifir uchod yn y dosbarth derbyn, i ddefnyddio IPad yn annibynnol a defnyddio apiau megis darllenydd codau ‘QR’ i gwblhau gwaith (gweler Atodiad Ch). Unwaith eto, arsylwyd bod pob athro yn sicrhau bod yr adnoddau am gyfoethogi dysgu’r plant yn hytrach na chael ei ddefnyddio’n ddireswm, megis trwy’r dewis ofalus o ap i ymestyn gallu ieithyddol plant ag anghenion dysgu ychwanegol yn y cyfnod sylfaen. Wrth feddwl yn benodol am blant ag anghenion arbennig, mae Ryder (2013, t.55) yn nodi pwysigrwydd “sicrhau mynediad i a chyfranogiad mewn ystod eang o gyfleoedd addysgiadol a chymdeithasol a ddarperir gan yr ysgol ar gyfer pob disgybl gan osgoi eithrio o unrhyw fath.” Gellir gweld felly, wrth sicrhau bod adnoddau a meddalwedd yn addas i bawb, ei fod yn bosib gweld cynnydd yn hyder digidol pob plentyn, gan gynnwys rhai ag anghenion dysgu ychwanegol. 

Er hynny, un her amlwg oedd prinder yr adnoddau digidol yn yr ysgol. Er ei fod yn ysgol arloesi yn y maes, nid oedd hyn yn golygu o reidrwydd bod lawer o adnoddau digidol yn yr ysgol ac wedi mwy o ymchwil, daeth yn amlwg mai rheswm mawr i’r diffyg yma oedd cyllid. Yn Ysgol A, mae 4.3% o’r disgyblion yn derbyn prydau ysgol am ddim, sy’n isel iawn i gymharu hefo’r nifer cyfartaledd yng Nghymru. O achos bod y canran mor isel, mae hyn wedi cyfieithu i’r ysgol yn derbyn llai o arian gan y llywodraeth, i gymharu hefo ysgolion eraill. Er enghraifft, i gymharu gydag ysgol cyfrwng Saesneg (Ysgol B) sydd drws nesaf i Ysgol A, roedd 22% o blant yr ysgol yna yn derbyn prydau ysgol am ddim yn 2015 (Estyn, 2015, t.1). Bydd Ysgol B yn derbyn mwy o arian gan y llywodraeth oherwydd hynny felly, yn enwedig o ran y grant amddifadedd, ac felly hefo mwy o arian i wario ar adnoddau digidol. Gellir dadlau ei fod yn annheg bod ddwy ysgol mor agos yn derbyn symiau mor wahanol o gyllid o achos y plant sy’n mynychu’r ysgol, ac oherwydd hynny bod plant Ysgol A yn derbyn darpariaeth lai cyflawn yn yr ysgol oherwydd hynny. Yn amlwg, mae plant sy’n derbyn prydau ysgol am ddim angen mwy o fewnbwn ariannol, ond pwysig yw hefyd sicrhau bod y ddarpariaeth addysg yn decach ar draws y wlad, a bod pob ysgol gydag adnoddau tebyg er mwyn sicrhau addysg gyson.

Wedi dweud hyn, gwelir bod athrawon Ysgol A yn gwneud y gorau o beth sydd yn yr ysgol, yn enwedig gyda “cyllideb ble mae ‘gwerth pres’ yn gritigol” (Grigg, 2010, t.258). Wrth edrych ar atebion rhai o blant blwyddyn 5 a 6 yr ysgol i’m holiadur, ac yn benodol i’r cwestiwn, ‘beth wyt ti'n meddwl am yr offer digidol sydd yn yr ysgol?’; dim ond un o’r deunaw plentyn a holwyd honnodd nad oedd digon o adnoddau digidol ar gael, ac roedd nifer fawr o’r plant yn gadarnhaol iawn am y ddarpariaeth. Yn ogystal â hynny, roedd 100% o’r plant yn ddweud eu bod yn derbyn digon o gyfleoedd i ddatblygu eu sgiliau digidol yn y dosbarth. Tystiolaeth yw hyn felly i effeithiolrwydd yr ysgol wrth ddefnyddio'r crin nifer o adnoddau sydd ganddyn nhw i’w llawn botensial, rhannu’r offer ar draws y dosbarthiadau, a hybu cymhwysedd digidol mewn nifer o wahanol ffyrdd fel y gwelir yn yr esiampl o’r dosbarth derbyn. Yn amlwg felly, mae’r dewis addas o adnoddau a gweithgareddau a’r defnydd ohonynt yn hollbwysig er mwyn gweld cymhwysedd digidol y plant yn cynyddu. Ond gellir dadlau, y byddai mwy o adnoddau digidol yn caniatáu i hyn ddigwydd ar raddfa uwch, ac nad yw’r system cyllido ryngwladol bresennol yn deg os ydym am weld hyder digidol pob plentyn ar draws y wlad yn cyrraedd safon uchel yn y maes yma.

4.3 - Dilyniant a chyd-destun:
Wrth edrych yn benodol ar y gwaith a wnaethpwyd gan y plant, amlwg oedd, i gyd-fynd gyda’r hyn a argymhellwyd gan Donaldson, bod cymhwysedd digidol y plant yn cael ei magu mewn modd trawsgwricwlaidd, hynny yw ar draws y cwricwlwm. Er hynny, elfen ddiddorol i’w arsylwi oedd y ffaith bod pob gweithgaredd a oedd yn hybu cymhwysedd digidol, yn deillio o waith o wersi blaenorol. Er enghraifft, mewn gwers hanes Bl.4, yn hytrach na bod gweithgaredd digidol yn cael ei ddefnyddio wrth edrych ar thema hanes hollol newydd, roedd yn cael ei gynnal mewn gwers oedd yn dilyn astudiaeth flaenorol ar y thema hanesyddol. Dilyniant amlwg felly oedd yn y gwaith, gyda chefndir y prif bwnc yn cael ei roi cyn plethu cymhwysedd digidol i mewn iddo. Wrth feddwl am gyfrifoldebau trawsgwricwlaidd eraill, sef llythrennedd a rhifedd, noda Rowley a Cooper (2009, t.107) pwysigrwydd gweithgareddau fel hyn, gan nodi eu bod yn rhoi “cyd-destun diriaethol ar gyfer ymarfer eu sgiliau.”

Y brif fantais o hyn oedd o achos bod y plant yn gyfarwydd gyda’r cyd-destun pynciol, wrth ymarfer sgil digidol newydd efallai, roedd ganddynt eu dealltwriaeth o’r prif bwnc i ddisgyn yn ôl arno. Hynny yw, megis yn y gweithgaredd yn Atodiad D, er efallai bod y sgil o ddefnyddio map digidol yn newydd i’r plant, roeddynt yn gallu atgofio yn ôl i’r hyn roeddynt wedi ei ddysgu am drefi Cymru yn y gwersi dyniaethau i’w helpu yn y gwaith, fel nad oedd pob rhan o’r gweithgaredd yn gwbl newydd iddynt. Golyga hyn felly bod cefndir i’r sgil digidol, gyda’r plant yn adeiladu ar eu hyder mewn defnyddio technoleg trwy gyd-destun pynciol cyfarwydd. Gwelir bod hyn yn cysylltu i beth ddywed Harris (2016) uchod ynglŷn ag integreiddio technoleg, a chytuna Åberg (2016, t.75) bod cynnal gweithgareddau ble mae’n bosib i blant archwilio a datrys problemau, yn cynnig le i “gwneud defnydd o brofiadau a gwybodaeth flaenorol” sy’n angenrheidiol ar gyfer gwneud cynnydd.

Hollbwysig oedd hyn i’r plant hefyd, ac wrth edrych ar yr holiaduron ac ar atebion cwpl o blant Bl.5 o gyfweliad a chafwyd gyda nhw, gwelir eu bod yn gwerthfawrogi'r cyfleoedd mewn amrywiaeth o bynciau roeddynt wedi ei gael i dyfu yn eu hyder digidol. Gwelir yn Atodiad Dd, y ffordd mae’r plant yn disgrifio'r ystod o weithgareddau ar draws y cwricwlwm megis ‘arbrawf comed’ ac ‘ymchwilio ffeithiau’ sydd wedi eu caniatáu i ddatblygu eu cymhwysedd digidol mewn cyd-destun. Gellir diddwytho felly ei fod yn bosib magu hyder digidol, trwy yn gyntaf gosod cyd-destun pynciol y mae’r plant yn hyderus ynddi, fel nad yw elfennau’r gweithgaredd i gyd yn newydd iddynt, ac er mwyn sicrhau dilyniant yn dysgu’r plant. Wedi’r cyfan, fel eglura Cremin a Burnett (2018, t.80); “rydyn ni’n dysgu popeth mewn cyd-destun.”

4.4 - Ethos ysgol gyfan:
Elfen arall oedd yn ddiddorol i’w weld, wrth ystyried sut caiff hyder digidol plant ei magu, oedd ethos yr ysgol. Eglura Craft (2010, t.132), bod “ethos yr ysgol yn arwyddocaol iawn” ac yn Ysgol A amlwg oedd y pwyslais oedd yn cael ei roi ar gymhwysedd digidol a’i hybu ar draws yr ysgol. Yn ystod y dyddiau cyntaf yr oeddwn i yno, mi roedd hi’n ‘wythnos e-ddiogelwch’, ac wrth weld sut roedd pob dosbarth yn cynnal gwersi yn seiliedig ar hyn a’r ffordd roedd yn cael ei hybu trwy’r wythnos, amlwg oedd bod cymhwysedd digidol yn cael lle allweddol o fewn bywyd cyffredinol yr ysgol. Mae’r ffaith bod yr ysgol hefo cyngor digidol, yn ogystal â chydlynydd digidol galluog ac arbenigol, hefyd yn cefnogi hyn. 

Amlygwyd hyn yn fwy fyth wrth weld atebion y plant i’r cwestiwn ‘a yw technoleg yn bwysig i ti’ yn yr holiadur a roddwyd i rai o blant Bl.5 a 6. Wrth astudio ffigwr 1, gweler bod 13 allan o’r 18 o blant a holwyd, neu 72% o’r plant wedi rhoi sgôr o saith neu fwy. Gwelir felly, wrth fod mewn ysgol sy’n rhoi gymaint o bwyslais a golau ar gymhwysedd digidol, bod hyn wedi cyfieithu i’r plant yn gweld ei bwysigrwydd hefyd, a’i ddefnydd o fewn eu bywydau nhw.













Yn ogystal â hyn, yn debyg i’r hyn a nodwyd yn yr adran llenyddiaeth, arsylwyd bod athrawon yn sicrhau bod y gweithgareddau a oedd yn hybu cymhwysedd digidol yn rhai deniadol a hwyliog i’r plant, oedd yn mynd i annog ymrwymiad cryf ganddynt. Roeddynt yn cynnig digon o le i blant cael arbrofi gyda rhyddid (megis yn Atodiad E wrth i blant casglu data am brisiau cynhwysion ym mlwyddyn 4), gan ddysgu trwy wneud fel sy’n cael ei hybu gan Arnott (2017) uchod, a phrofi defnydd technoleg drostynt eu hunain heb unrhyw gyfyngiadau. Cytuna Hayes (2007, t.18) gyda phwysigrwydd hyn, gan ddweud bod angen creu cyfleoedd ac amgylchedd ble mae “pawb yn teimlo’n hyderus ac yn rhydd i archwilio syniadau mewn cynnydd.”

Wrth feddwl am y staff eu hunain, teg yw dweud bod pob un ohonynt yn gweld pwysigrwydd cymhwysedd digidol. Er hynny, teg yw hefyd dweud bod hyder digidol yr athrawon eu hunain yn amrywio. Gan ei fod yn thema weddol newydd, mae rhai athrawon yn Ysgol A yn fwy hyderus na'i gilydd, o achos yr hyfforddiant neu ddiffyg hyfforddiant maent wedi ei dderbyn. Wrth drafod gyda’r cydlynydd digidol, daeth yn amlwg mae un ffordd allweddol o sicrhau hyder digidol yn y plant, yw trwy sicrhau hyder digidol yn yr athrawon yn gyntaf. Yn seiliedig ar hyn, disgrifiodd sut bydd yr ysgol yn cynnal hyfforddiant mewnol ar gyfer eu staff, nid oherwydd bod eu hagwedd yn anghywir, ond er mwyn eu haddysgu am rai elfennau mwy cymhleth o’r Fframwaith Cymhwysedd Digidol. Y gobaith o hyn, yw y bydd y cynnydd mewn hyder yn y staff yn cael ei fodelu i’r plant gallu ei efelychu ac fel mynega Ribble a Bailey (2007) uchod, pwysleisia Kyriacou (2007, t.35) ei fod yn bosib sicrhau'r dysgu gorau yn y plant trwy sicrhau fel athro eich bod yn “hyderus, wedi ymlacio, hunan-sicr ac yn bwrpasol.” Yn anffodus, mynegwyd gan y cydlynydd bod cyllid unwaith eto yn her wrth feddwl am hyfforddiant, felly dadl sydd eto bod angen ymchwil gan y llywodraeth i mewn i’r ffordd caiff arian ei ddosbarthu. Daw’n amlwg bod yr hyfforddiant yma’n pwysleisio pa mor allweddol yw cymhwysedd digidol i’r ysgol, a’r ymdrechion maent yn mynd i er mwyn sicrhau bod y plant yn cael eu harfogi yn y modd gorau posib.

Gweler o’r ymchwil a wnaethpwyd, a’r data a gasglwyd yn yr ysgol bod nifer o arferon dda yn cyfrannu at weld cymhwysedd digidol plant yn cael ei ddatblygu. Trwy ddewis adnoddau addas, cynllunio gwaith i fod o fewn cyd-destun, a sicrhau ethos ysgol gyfan gadarnhaol, daeth yn amlwg bod y plant yn cael y cyfle gorau i gyflawni eu llawn botensial yn y maes cymhwysedd digidol er efallai'r heriau roedd yr ysgol yn ei wynebu o ran cyllid. Roedd agwedd pob athro at lythrennedd digidol yn gadarnhaol dros ben, ac mae hyn wedi cyfieithu at y plant hefyd yn gwerthfawrogi technoleg a’r defnydd ohoni o fewn eu bywydau nhw.


5. Casgliad

Wrth fyfyrio felly ar yr ymchwil a wnaethpwyd wrth astudio theori, polisi ac arfer; gwelir bod nifer o elfennau yn cyfrannu at fagu cymhwysedd digidol mewn plant. Gellir rhannu’r elfennau yma i dri chategori sef yr ysgol gyfan, yr athro, a’r plentyn.

Wrth feddwl am yr ysgol gyfan, gwelir yn benodol yn Ysgol A bod datblygu ethos sy’n rhoi pwyslais ar bwysigrwydd datblygu cymhwysedd digidol, a’i werth heddiw, yn arwain at blant sy’n gwneud yr un peth. Gwelir wrth i athrawon arddangos defnydd technoleg a’i hybu ymhob dosbarth, bod cymhwysedd a hyder digidol y plant yn cael ei fagu, eu bod yn dysgu i barchu ei bwysigrwydd, ac yn tyfu yn eu dealltwriaeth ddigidol wrth fod mewn ysgol sydd yn ei hyrwyddo’n effeithiol. Fel eglura Kyriacou (2009, t.149), mae’r newid mewn technoleg yn galw i athrawon i “ddatblygu eu harbenigaeth yn barhaus” os yw safon yr addysgu am aros yn uchel gyda’r newid yn y cwricwlwm. Wrth barhau i feddwl am yr athro felly, hanfodol yw sicrhau bod nhw eu hunain yn hyderus yn ddigidol, er mwyn modelu'r arfer gorau i’r plant. Gellir dadlau bod hyn yn allweddol er mwyn gweld y plant yn cael eu harfogi, gan fod angen iddynt gallu efelychu y sgiliau gorau a mwyaf perthnasol i wynebu'r dyfodol digidol sydd o’u blaen.

Wrth feddwl am y plentyn, pan gynllunnir gweithgareddau deniadol yn ofalus, gan sicrhau bod le i blant arbrofi gyda thechnoleg a’i gymhwyso at gyd-destun cyfarwydd, arweinia hyn at gynnydd yng nghymhwysedd digidol plant, gan eu bod yn gallu datblygu eu sgiliau digidol mewn nifer o wersi ac mewn modd ymarferol. Hollbwysig hefyd yw’r dewis o adnoddau, gan sicrhau bod y dyfeisiau a’r meddalwedd yn addas ar gyfer oedran a gallu’r plant, a’u fod yn cael ei ddefnyddio ar gyfer cyfoethogi’r dysgu, ac nid ar hap. Cytuna Donohue (2015, t.170) yn gryf gyda hyn hefyd, gan bwysleisio pwysigrwydd annog annibyniaeth, meistrolaeth ac ymrwymiad. Yn fy addysgu personol, mae hyn yn bendant yn agwedd y byddaf yn ei gynnwys yn fy ngwersi a’m cynllunio.

Wedi dweud hyn, her amlwg mewn ysgolion heddiw yw cyllid, a gellir dadlau er mwyn gweld hyder digidol pob plentyn yng Nghymru yn cael ei ddatblygu i’r potensial mwyaf, bod angen dull llawer mwy effeithiol o sicrhau cysondeb adnoddau. Wrth adfyfyrio ar fy mhrofiadau yn y gorffennol, daw yn amlwg bod Ysgol A yn eithriad o ran agwedd gadarnhaol gan bob athro at y maes er y diffyg adnoddau. Oherwydd hyn, os yw ysgolion ar draws y wlad am hybu cymhwysedd digidol yn effeithiol, rhaid eu darparu gyda’r adnoddau i allu gwneud hynny, er mwyn sicrhau cysondeb yn yr addysg a siawns teg i bob plentyn. Angen sydd ar gyfer mwy o ymchwil i hyn gan y llywodraeth, er mwyn sicrhau bod pob ysgol ar draws y wlad hefo’r cyllid i ddarparu adnoddau digidol o safon uchel, ond hefyd y cyllid i ddelio a’u hanghenion a phlant penodol.

Wrth werthuso’r ymchwil yma, daw yn amlwg bod magu hyder mewn defnyddio technoleg a chymhwysedd digidol yn y plant heddiw yn hanfodol wrth feddwl am yr oes o’n blaen. Hollbwysig yw ar gyfer eu paratoi ar gyfer y degawdau nesaf, ac i’w gweld yn ffynnu yn y blynyddoedd sydd i ddod. Pwysig yw bod hyn yn digwydd yn yr ysgol, fel eu bod profi ei ddefnydd mewn amrywiaeth o sefyllfaoedd, mewn modd pwrpasol. Wedi’r cyfan, fel esbonio Craft (2010, t.12) wrth ystyried y potensial effaith o hyn ar greadigrwydd, annibyniaeth a deallusrwydd y plant, gall “technolegau digidol cael eu gweld fel bod yn arwyddocaol rymusol i blant a phobl ifanc”, ac felly hollbwysig yw ein bod yn gwneud ein gorau i’w hybu yn y modd mwyaf effeithiol.

